**Séance  : Texte latin d'HORACE Odes III-13**

O fons Bandusiae splendidior uitro,

dulci digne mero non sine floribus,

cras donaberis haedo,

cui frons turgida cornibus

primis et uenerem et proelia destinat.

Frustra : nam gelidos inficiet tibi

rubro sanguine riuos

lasciui suboles gregis.

Te flagrantis atrox hora Caniculae

nescit tangere, tu frigus amabile

fessis uomere tauris

praebes et pecori uago.

Fies nobilium tu quoque fontium

me dicente cauis impositam ilicem

saxis, unde loquaces

tymphae desiliunt tuae.